Ramos Horta: Max Stahl sempre iha Povu Timor-Leste nia fuan | TATOLI Agência Noticiosa de Timor-Leste\nVARANDA DILI Ramos Horta: Max Stahl sempre iha Povu Timor-Leste nia fuan\nPrezidente Repúblika, Francisco Guterres Lú Olo, kondekora jornalista funu, Max Stahl, ho Colar Ordem Timor-Leste. Imajen Mídia PR\nDILI, 28 outubru 2021 (TATOLI) – Jornalista Christopher Wenner ho koñesidu Max Stahl ne’ebé filma masakre Santa Cruz 12 Novembru 1991 hakotu ona peregrinasaun iha mundu maibé nia espíritu no kontribuisaun ba luta Timor-Leste nian sempre iha povu nia fuan.\n“Max Stahl nia mate hanesan lakon boot ida ba Timor-Leste no mundu, maibé Max nafatin iha Povu Timor-Leste nian fuan,” Eis Prezidente Repúblika, José Ramos Horta, hateten ba Agência TATOLI iha nia rezidénsia ofisiál, Faról, Dili, kinta ne’e.\nMax Stahl nu’udar jornalista orijen Inglaterra hakotu ona iis iha Ospital Princess Alexandra, Brisbane, Austrália tanba kauza hosi moras kankru.\n“Max Stahl nu’udar umanu ne’ebé ho espíritu boot, fuan boot no personalidade boot ba Timor-Leste nia istória, tanba ne’e ha’u-nia sentidu kondolénsia ba Max Stahl,” eis Prezidente Repúblika espresa nia sentimentu.\nMax influénsia komunidade internasionál\nVeteranu tinan 24 atuál Deputadu iha Parlamentu Nasionál, José Agostinho Siqueira ‘Somotxo’ hato’o sentida kondolénsia ba Max Stahl ne’ebé husik ona Povu Timor-Leste.\nNune’e Povu Timor-Leste tomak konsidera Max nu’udar kombatente no lutadór ba libertasaun Povu Timor-Leste nian no espera Maromak simu nia tau iha fatin di’ak.\n“Ita hotu hatene ninia reportajen liuhosi fó informasaun ba komunidade internasionál ba violasaun direitu umanu no akontesimentu Masakre Santa Krúz, ninia reportajen influénsia opiniaun públiku internasionál, ne’e nu’udar susesu boot ba Timor-Leste nia rezisténsia,” Somotxo akresenta.\nNia fó-sai katak, Parlamentu Nasionál iha obriagasaun halo votu pezár ba Max Stahl tanba nu’udar sidadaun onoráriu no kontribuisaun tomak ne’ebé kontribui ba Timor-Leste liuhosi informasaun.\nPrevious articleGovernu Timor-Leste hato’o sentidu lutu ba falesimentu éroi Max Stahl\nNext articleGovernu kompromete hamatan ba Centro Audiovisuál Max Stahl Timor-Leste